Anna Claessen heldur skemmtikvöld á laugardag á Hótel Kríunesi á Vatnsenda , þar sem hún blandar saman skemmtun með söng , uppistandi og dansi og fær síðan alla út á dansgólfið eftir að hafa kennt þeim grunnspor dansins . „ Þetta er í annað sinn sem ég held slíkt kvöld á Kríunesi , það fyrsta var í október og þá fékk ég tilfinningu fyrir fólkinu sem mætti , stemningunni og staðnum , “ segir Anna . „ Ég byrja á blöndu af uppistandi , söng og dansi í um það bil klukkustund . Síðan heldur kvöldið áfram með dansiballi til kl. 23 um kvöldið og jafnvel aðeins lengur . “ Hvernig var mætingin á fyrsta kvöldið ? „ Rosagóð og það var líka gaman að sjá hvað fólk tók mikinn þátt . Mér finnst gaman að efla fólk og sjá hverjir mæta en það var fólk frá tvítugu upp í sextugt . Ég vil eiginlega mest að fólk njóti sín og skemmti sér og kvöldið er hugsað þannig . Maður er allt of mikið í símanum og ræktar ekki sambönd sín yfirhöfuð . Vinasambönd , sambandið við sjálfan sig og hvað þá sambandið við makann . “ Anna er danskennari í World Class , og hefur kennt dans frá 16 ára aldri og er því með grunnsporin í flestum dönsum á hreinu . „ Mér finnst mjög gaman að fá byrjendur og kenna þeim grunnsporin þannig að þeim líði vel á dansgólfinu . Fólk er stundum hrætt og heldur að það geti ekki dansað , það kunna allir að dansa , bara misvel . Það eru allir með sinn stíl og hreyfa sig á mismunandi hátt . Það er svo fallegt að sjá tjáninguna hjá öðrum . Fólk þorir að fara á dansgólfið eftir að hafa lært grunnsporin . “ Kríunes kjörið fyrir Íslendinga í helgarfríi „ Hótelið er rosalega fallegt , gullfallegt útsýni yfir Elliðaárvatn og mér fannst tilvalið að vera með skemmtikvöld þarna . Það eru klikkuð norðurljós yfir hótelinu , “ segir Anna og bætir við að kjörið sé fyrir Íslendinga að mæta á Kríunes í helgarfrí . Kríunes hefur verið rekið í yfir 20 ár , en gekkst undir breytingar í fyrra og þá kom nýbygging við húsið . „ Eldri byggingin er í mexíkóskum stíl , sem er mjög töff , en nýbyggingin er í skandinavískum og nútímalegum stíl . Þetta er eins og að koma í tvo heima , “ segir Anna og bætir við að best sé að bóka borð fyrir laugardagskvöldið í síma 567-2245 .